Il-waranofsinhar it-tajjeb. Forsi 'jmissni żort Hiroshima qabel; aktar ma żżurha kmieni, aħjar – kif kien qal darba l-kittieb Kenzaburō Ōe. Iżda ninsab assolutament ċert li qatt mhuwa tard wisq li żżur Hiroshima. Għax Hiroshima tiżboq iż-żmien, hija sinjal mogħti lill-umanità għal dejjem. Mogħti, iżda mhux dejjem mismugħ, mhux dejjem milmuħ, mhux dejjem mifhum. Għalhekk tkun ħaġa tajba jekk dawk kollha, li fuqhom jiddependi l-futur tad-dinja, iżuru Hiroshima, jekk mhux illum, għada. Sabiex jinterpretaw tajjeb dan is-sinjal importanti, u jiddeċifrawh. Għalhekk, ikun tajjeb li nisimgħu l-istejjer tas-superstiti, ikun tajjeb li naraw dan il-post b'għajnejna stess, biex niftakru għal dejjem il-messaġġ ta' Hiroshima. Qabel ma jkun tard wisq. Jien ġej minn Gdańsk, belt li nħarqet kompletament waqt il-gwerra, belt li nbniet mill-ġdid grazzi għall-isforz kbir taċ-ċittadini tagħha, belt simbolu tas-solidarjetà li ġġib magħha t-tama. U anki jekk il-katastrofi atomika ta' Hiroshima tiżboq bil-kbir l-esperjenzi tal-gwerra ta' bliet oħra tad-dinja, meqruda bil-bombi u n-nirien, aħna lkoll marbuta mat-twemmin ta' ''qatt iktar''. Hiroshima hija antiċipazzjoni tal-aħħar tad-dinja, li - jekk ninsew din it-traġedja - jista' jseħħ fi kwalunkwe ħin. Din hija r-raġuni għaliex huwa daqshekk importanti li x-xhieda ta' Hiroshima tibqa' kemm jista' jkun fit-tul, u tilħaq kemm jista' jkun persuni. Is-summit tal-G20 f'Osaka ser jibda jumejn oħra. Il-laqgħa tal-mexxejja li fuqhom id-destin tal-pjaneta tagħna ser tiddependi ħafna. Jien ser ngħidilhom xi smajt mingħandek illum: li inti tistenna determinazzjoni u kuraġġ fl-azzjonijiet tagħhom għan-nonproliferazzjoni u d-diżarm, il-paċi u r-rispett reċiproku. U li għandhom iżuru Hiroshima u Nagasaki. Għaliex, kif nafu lkoll, qatt mhuwa tard wisq biex tagħmel dan. Grazzi.